Source: https://www.techem.sk/techem/casto-kladene-otazky/rozpocitanie.html
Timestamp: 2018-10-15 16:07:09+00:00
Document Index: 2567571

Matched Legal Cases: ['§ 9', '§ 7', '§ 7', '§ 7', '§ 7', '§ 9', '§ 2']

Techem: Rozpočítanie
Aká metodika sa používa na rozpočítavanie nákladov na teplo?
Pravidlá rozpočítavania tepla na vykurovanie ako aj tepla na prípravu TÚV stanovuje vyhláška č. 630/2005 Z.z. a jej novelizácia vyhláška č. 358/2009 Z.z. Úradu pre reguláciu sieťových odvetví.
Môžu vlastníci bytov zmeniť spôsob rozpočítania nákladov?
Áno, v zmysle § 9 ods. 8 vyhlášky 358/2009 Z.z. ak sa vlastníci bytov a nebytových priestorov dohodnú podľa zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov, môžu si odsúhlasiť zmeny v rozpočítavaní. Tieto zmeny je potrebné odsúhlasiť do konca roka, za ktorý sa bude vykonávať rozpočítanie nákladov na vykurovanie.
Ako zistím koľko stojí jeden dielik pomerového rozdeľovača tepla?
Pomerové rozdeľovače tepla slúžia na určenie pomeru odobraného tepla konkrétnym vykurovacím telesom k spotrebovanému teplu celého objektu. Z tohto dôvodu pre stanovenie jednotkovej ceny za jeden dielik je potrebné vedieť nielen počet dielikov vo Vašom byte, ale aj v celom objekte. Tak isto je potrebné vedieť aj náklad, ktorý má byť prerozdelený v pomere dielikov. Preto nie je možné vedieť pred spracovaním rozpočítania presnú jednotkovú cenu. Túto je možné vidieť až na samotnom rozpočítaní v riadku "spotrebná zložka". Približná (len orientačná) cena dielika sa dá určiť podľa predchádzajúcich rokov.
Nemám namontované pomerové rozdeľovače tepla, ako mi bude určený náklad na vykurovanie?
Základná zložka bude stanovená tak isto ako ostatným bytom podľa plochy a spotrebná zložka nákladov bude stanovená v zmysle § 7 ods. 4 vyhlášky č. 358/2009 Z.z. podľa vzorca:
náhradná spotreba [EUR] = spotrebná zložka objektu [EUR] / celková podlahová plocha objektu [m2] * (podlahová plocha bytu + podiel na spoločných priestoroch) [m2] * 1,5
Vlastníci môžu odsúhlasiť aj iný spôsob, resp. koeficient pri výpočte náhradnej spotreby.
Nesprístupnil som byt v čase konania odpočtov, ako mi bude stanovená spotreba?
V prípade ak vo Vašom objekte už boli vykonané odpočty, odporúčame Vám bezodkladne kontaktovať regionálne zastúpenie spoločnosti Techem, kde si možno za predpokladu, že ešte nebolo spracované rozpočítanie dohodnúť náhradný termín odpočtu. V opačnom prípade bude Vaša spotrebná zložka nákladov na vykurovanie stanovená náhradným spôsobom v zmysle § 7 ods. 4, resp. ods. 5 vyhlášky č. 358/2009 Z.z. Vlastníci si môžu odsúhlasiť aj iný spôsob stanovenia náhradnej spotreby.
Na rozpočítaní mám uvedený údaj korekcia polohy. Čo tento údaj znamená?
Korekcia polohy je koeficient zohľadňujúci nepriaznivú polohu miestnosti v objekte. To znamená, že miestnosť, ktorá sa v objekte nachádza na najvyššom alebo najnižšom poschodí, prípadne sa jedná o rohovú miestnosť, má nárok na úpravu (zníženie) nameranej spotreby týmto koeficientom. Výšku koeficientov stanovuje príloha č. 2 k vyhláške č.630/2005 Z.z. Úradu pre reguláciu sieťových odvetví. Korekcie si môžu vlastníci bytov za predpokladu dodržania zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov zmeniť.
Prečo nám neboli priznané koeficienty nepriaznivej polohy?
Koeficienty nepriaznivej polohy miestností a ich výšku doporučuje príloha č. 2 k vyhláške č. 630/2005 Z.z. Úradu pre reguláciu sieťových odvetví. Nie sú použité vtedy, ak sa vlastníci podľa zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov dohodnú na ich neuplatňovaní.
Čo je to indikovaný údaj?
Údaj pomerového rozdeľovača tepla, ktorým sa rozpočítava spotrebná zložka nákladov na vykurovanie pre Váš byt. Indikovaný údaj môže byť ešte upravený korekciou polohy, prípadne faktorom prístroja. V takom prípade hovoríme o korigovanom indikovanom údaji.
Dostal som od správcu vyúčtovanie, ktorého prílohou je rozpočítanie od firmy Techem. Ako mám toto rozpočítanie skontrolovať?
Odporúčame skontrolovať, či odpočty uvedené na Vašom rozpočítaní sa zhodujú s údajmi zaznamenanými na odpočtovom protokole. V prípade, že vo Vašom byte sú nainštalované prístroje s odpočtom bez vstupu do bytu, je možné skontrolovať si hodnoty priamo na displeji prístroja. Taktiež si skontrolujte podlahovú plochu bytu. V prípade, ak Vám spoločnosť Techem vypracovala aj rozpočítanie TÚV a SV, skontrolujte si aj počet osôb na rozpočítaní.
V byte mám individuálne vykurovanie. Prečo musím platiť za teplo?
Podľa platnej legislatívy sa musia podielať na základnej zložke nákladov na vykurovanie v objekte všetky byty, teda aj byty, ktoré sú odpojené od centrálneho zdroja tepla. Tieto sa podieľajú na nákladoch svojou podlahovou plochou upravenou koeficientom v závislosti od polohy bytu v objekte. Výšku koeficientu stanovuje § 7 ods. 3 vyhlášky č.358/2009 Úradu pre reguláciu sieťových odvetví.
Kúpil / predal som byt. Ako mám postupovať, aby som mal správne rozpočítanie?
Pre správne rozpočítanie nákladov na vykurovanie, prípadne TÚV a SV odporúčame, aby nový vlastník spolu s pôvodným opísali všetky údaje z pomerových rozdeľovačov tepla, zaznamenali na odovzdávací protokol, podpísali a doručili správcovi objektu. Odpočty pri zmene vlastníkov bytu môže vykonať aj pracovník našej spoločnosti, avšak tento úkon je spoplatnený v zmysle platného cenníka firmy TECHEM spol. s r. o. V prípade takejto požiadavky, kontaktujte regionálne zastúpenie našej spoločnosti, resp. vyplňte kontaktný formulár.
V prípade, ak pri zmene vlastníka nebudú vykonané medziodpočty, celoročný náklad stanovený z koncoročných odpočtov bude rozdelený medzi pôvodného a nového vlastníka v zmysle prílohy č. 1 k vyhláške č. 630/2005 Z.z.
Čo je základná a spotrebná zložka na teplo na vykurovanie? Aký je pomer týchto zložiek?
Pojem základná a spotrebná zložka definuje vyhláška č.630/2005 Z.z. a jej novelizácia č. 358/2009 Úradu pre reguláciu sieťových odvetví.
Základná zložka predstavuje percentuálnu časť z celkových nákladov na vykurovanie objektu, ktorá sa jednotlivým bytom rozpočítava podľa podlahovej plochy bytu a spoluvlastníckeho podielu na spoločných priestoroch. Spotrebná zložka predstavuje zvyšnú percentuálnu časť celkových nákladov na vykurovanie objektu, ktoré sa medzi jednotlivých vlastníkov rozpočítajú podľa nameraných hodnôt (korigovaných indikovaných údajov) z pomerových rozdeľovačov tepla.
Pomer medzi základnou a spotrebnou zložkou stanovuje § 7 ods. 1 predmetnej vyhlášky ako 60% k 40%. Tento pomer si môžu vlastníci bytov za predpokladu dodržania zákona NR SR č. 182/1993 Z.z. o vlastníctve bytov a nebytových priestorov v znení neskorších predpisov zmeniť. Odporúčame, aby základná zložka tvorila minimálne 30% celkových nákladov na vykurovanie objektu.
Čo je základná a spotrebná zložka na teplo na prípravu TÚV? Aký je pomer týchto zložiek?
Základnú zložku v zmysle vyhlášky predstavuje časť nákladov, ktoré sa rozpočítavajú rovnakým dielom na každý byt a nebytový priestor v objekte rozpočítavania, ak je v tomto byte alebo nebytovom priestore zabezpečená dodávka teplej úžitkovej vody. Spotrebná zložka sa rozpočítava medzi konečných spotrebiteľov v zmysle nameraných spotrieb na jednotlivých vodomeroch.
Pomer medzi základnou a spotrebnou zložkou je stanovený § 9 ods. 1 vyššie uvedenej vyhlášky na 10% k 90%.
Prečo mám vyšší náklad na vykurovanie ako v predchádzajúcom roku, keď som mal menej nameraných jednotiek?
Na stanovenie nákladu na vykurovanie majú vplyv okrem indikovaných údajov z pomerových rozdeľovačov tepla Vášho bytu aj spotreby v ostatných bytoch. Z tohto dôvodu ak sa znížia spotreby aj v ostatných bytoch, Váš náklad na vykurovanie nemusí byť nižší ako v predchádzajúcom roku.
Z čoho sa skladá cena dodaného tepla?
Cena dodaného tepla sa skladá z dvoch zložiek:
variabilná zložka ceny tepla ( €/kWh ) je cenou spotrebovaného paliva a ostatných variabilných nákladov v danom roku,
fixná zložka ceny tepla ( €/kW ) => tvoria ju ekonomicky oprávnené finančné náklady, ktoré súvisia so správou prevádzky tepelného hospodárstva, odpisy hmotného a nehmotného majetku zariadení na výrobu a rozvod tepla, náklady na údržbu a opravy priamo súvisiace s výrobou a rozvodom tepla, primeraný zisk, ktorého výška je regulovaná.
Prečo sa náklad za objekt rozpočíta ako celok, keď fakturačné merače má každý vchod zvlášť?
Vzhľadom na prestupy a šírenie tepla tvorí objekt ucelenú jednotku, kde sa môžu ovplyvňovať všetky byty navzájom, a preto sa náklad na teplo rozpočítava ako jeden celok. V zmysle vyhlášky č. 630/2005 Z.z. Úradu pre reguláciu sieťových odvetví je objekt definovaný v § 2 bod e nasledovne: ,,objektom rozpočítavania je budova alebo časť budovy s jedným odberným miestom alebo viac budov, ktoré majú jedno odberné miesto so spoločným meraním dodaného množstva tepla, alebo budova s viacerými odbernými miestami, pričom jej spotreba tepla je daná súčtom indikovaných údajov určených meradiel na odberných miestach.“
TechemČasto kladené otázkyRozpočítanie